Fase 3-beurtkrag ingestelArgieffoto Eskom het Donderdagmiddag omstreeks 16:00 fase 3-beurtkrag begin toepas. “Dit sal na verwagting tot 23:00 duur,” het Eskom in ŉ verklaring gesê. Bykomende eenhede moes van die netwerk afgehaal word weens onbeplande instandhoudingswerk wat gedoen moes word weens tegniese foute. Donderdag is die eerste keer hierdie jaar wat Eskom fase 3-beurtkrag toepas. Eskom moes op 5 Desember 2014 ook fase 3-beurtkrag instel. Eskom het Woensdag gesê ŉ voerband op eenheid 3 by Majuba-kragstasie haak vas en eenheid 2 by Duvha het Dinsdagaand afgeskakel. Een van Koeberg se eenhede, wat 900 MW aan die netwerk verskaf, moes Sondag ook weens ŉ tegniese fout van die netwerk afgehaal word. Die betrokke eenheid by Koeberg is geskeduleer om Maandag, 9 Februarie tot Mei-maand van die netwerk afgehaal te word vir instandhoudingswerk. Eskom pas beurtkrag toe om ‘n landwye verdonkering te probeer verhoed. Lees alle vorige berigte oor beurtkrag op Maroela Media.